Is-sajf! Jew aħjar fl-eqqel tal-istaġun tas-sajf! X'tistenna sieħbi? Awwissu magħna? Xemx taħraq u taqli mhux biss il-ġrieden iżda dak kollu li jkollha quddiemha. Imma dan huwa l-istaġun li jrid jiġi fuqna wkoll. Bħalma jiġu iva x-xitwa, il-ħajja u, (għall-erwieħ!), ir-rebbiegħa. Għax, bħalma dawn l-istaġuni ilkoll iridu jagħmlu tagħhom, anki s-sajf irid jagħmel tiegħu. Irid juri x'jaf! Biss is-sajf, bħal, wara kollox, l-istaġuni l-oħra kollha, ma jiġix waħdu. Iżda, bħall-għarusa mħejjija għat-tieġ, iġib miegħu l-mistednin. Għax iħobb jagħmel il-party. U jalla jkollna party wieħed fis-sajf! Ibda' mill-parties li jsiru f'okkażjonijiet apposta u spiċċa minn dawk li joħolqu xi ċorma ħbieb. Għax anki fis-sajf, minkejja daqshekk sħana, anki filgħaxijiet, xorta waħda jkollok min iħobb jagħmel il-parties. Sakemm kollox jibqa' fil-limitu u l-party ma jsirx opportunità fejn wieħed jixrob kemm Alla ħalaq alkoħol inkella jabbuża mis-sustanzi u jidħol f'ħafna bawxati hu u miegħu jiġbed lil ħaddieħor miegħu, lanqas jimporta. Jeżiżtu mbagħad tip ta' mistednin ċkejknin ċkejknin. Ġieli bilkemm tarahom daqskemm ikunu żgħar. Ajma! L-aktar jekk ikun fid-dlam ta' filgħaxija jew tard billejl. Imma ara taħsbu li ma jkunux hemm! Hemm ikunu ħbieb! U biex żgur jgħinuk u jgħinuni nifhmu li qegħdin hemm mhux l-ewwel darba li filli nibdew nitħaddtu ma' xi ħadd u filli nibdew ngħajtu u nwaħwu wkoll. "Ajma! Naħseb li gidmittni n-nemusa!" In-nemusa! Li isimha biss, almenu lili, jkexkixni! Taf li moħħi diġà ixxarrab bil-għaraq! U ħa ngħidilkom, għandi l-għaliex tafux! Il-każ li se nsemmi jmur lura fl-1990. U, biex inkun aktar eżatt minhekk, x'aktarx li kien għall-ħabta tas-7 t'Awwissu. Kien f'dak il-jum ħbieb, it-Tlieta, fejn telgħali partita deni. U deni ta' żiemel! Niftakar li d-deni tant kien qawwi li, fid-dillirju li tani stajt nimmaġina affarijiet tal-biża'. Ħwejjeġ li jtaqqlu l-moħħ. U jkissruh. L-għaliex moħħi kien qed jerfa' miskin tgħabija li ma kienx jiflaħ! F'dik iċ-ċirkustanza partikulari stajt iva nesprejenza l-kliem qawwi li Ġesù, huwa tiela' bis-salib biex jissallab u jmut għalina, kien qal lin-nisa ta' Ġerusalemm li kienu qiegħdin jibkuh: "Mbagħad jibdew jgħidu lill-muntanji, 'Aqgħu fuqna!', u lill-għoljiet, 'Ordmuna!'" (Lq 23:30). Fid-dellirju tad-deni li kelli fuqi bdejt nimmaġina kull muntanja daqshiex taqa' fuqi. U, għolja wara l-oħra, bdiet tordomni. U meta nqum xi bdejt nara? Xejn għajr kollox innin quddiemi. Moħħi, mgħobbi kif kien bid-deni li kellu fuqu, ma setax jimxi jaħdem sewwa. Ommi, Alla jagħtiha dejjem is-saħħa, tgħidx kemm kienet inkwetat. Għalhekk kienet ċemplet minnufih it-tabib tal-familja biex jiġi ħa jara xi ġrali. Kaxxa panadols wara l-oħra. U dan id-deni m'hemmx li jinżel. Ġimgħa. Tnejn. Tlieta. Sakemm fl-aħħar qtajnieha li mmur l-Isptar. Ħaduli d-demm. U x'irriżulta? Niftakar wieħed mit-tobba bravi tagħna, li dak iż-żmien kien għadu tabib żgħażugħ u illum wieħed mill-mustaċċuni tal-mediċina, ġie ħdejja għas-siegħa u nofs ta' wara nofsinnhar. Qagħad bilqiegħda ħdejja u, bl-aktar mod ħelu, għaref u sempliċi, qalli: "Ara Mario. Ħa nfehmek naqra x'ġara. Kien hemm nemusa li marret fuq ġurdien u wara żaret naqra lilek". Dan id-diskors ma jista' jmur qatt minn moħħi. Mhux l-għaliex hu diskors ta' ħsara. Imma, sewwasew, l-għaliex huwa diskors ta' xi ħadd li tassew iridli ħafna ġid. U ġid bil-bosta tant li salvali ħajti minn mewta ċerta. Ħbieb, ara ftit x'tagħmillek nemusa! Naqra ta' nemusa kienet se titfagħni l-qabar. F'età daqshekk żgħira ta' tmintax-il sena. Imma Alla tal-ħniena! Għaliex salvani permezz tat-tobba bravi u ta' ħila tagħna. Imma din hija l-ironija tal-ħajja ħbieb! Nemusa li, jekk toqgħod attent malajr tifqagħha ma' ħajt, l-għaliex fid-dehra tidher tant dgħajfa, tista' tagħmel tant ħsara. Tant ħsara li titfa' persuna l-qabar. B'laħmu u xaħmu! Għalhekk illum ma nagħtix tort lil min qed jibża' mill-virus taż-Zika. Is-sintomi li joħroġu mill-virus taz-Zika mhumiex taċ-ċajt. Id-deni, ir-raxx, l-uġiegħ fil-għadam, il-conjunctivitis (lil-ħmura fl-għajnejn) żgur li m'huma pjaċevoli għal ħadd. Barra minhekk, u dan il-każ huwa tabilħaqq serju, qed jingħad li l-virus taż-Zika matul it-tqala jista' jikkawża difett fuq il-fetu imsejjaħ microcephaly. Jiġifieri li r-ras tat-tarbija hija iżgħar minn dik ta' trabi oħra tal-istess sess u età. Jgħidu li l-virus taż-Zika ġie skopert għall-ewwel darba fl-1947 u semmewh zika minħabba l-foresta Zika li hemm fl-Uganda. It-tagħlima minn dan kollu hija waħda: avolja nemusa hija żgħira imma ħej ara ftit xi ħsara tista' iġġib magħha. L-għaliex, almenu mill-esperjenza personali tiegħi, nemusa taf tkun dik li ġġorr tant mikrobi li taf titfagħhom fuq il-vittmi tagħha. L-aktar, bħali, dawk li għandhom demmhom ħelu! Madankollu n-nemusa tfakkarni f'xi ħaġa oħra ferm aktar serja u li rridu noqgħodu b'seba' għajnejn dwarha f'ħajjitna: ejjew nipproteġu lil xulxin minn dak kollu li jeqridna. Li jaf jeqred l-imħabba, ir-rispett u l-armonija ta' bejnietna. L-għaliex in-nemusa naf inkun jien ħbieb, u mhux iż-Zika, meta nparla bl-addoċċ fuq l-oħrajn. Ilsieni jaf ikun dik in-nemusa qerrieda li jerda' l-ferħ, il-kuraġġ, is-saħħa ta' ħaddieħor b'kelma mhux f'postha. U meta dan iseħħ kemm ħsara issir! Ħsara li mhux faċli tissewwa la darba dik l-imbierka, biex ma ngħidilhiex misħuta kelma, tkun ħarġet minn fomm dak li jkun. Illum nagħti raġun lil dak li jgħid Papa Franġisku fuq dan it-tip ta' gdiem li jiġi minn nemusa tgergir. Jiġifieri dak il-kliem għal kollox distruttiv li tant iġib qerda kulfejn jintqal.
In-nemusa